<classify> WAKALA wa Majengo ya Serikali TBA umewaandikia notisi ya kuwatoa kwenye nyumba watumishi 23, waliouziwa nyumba za serikali, lakini wameshindwa kukamilisha malipo yao kwa wakati, wanaodaiwa takribani Sh milioni 108.4.Mwaka 2002 Serikali ya Awamu ya Tatu ilitangaza kuuza nyumba zake kwa watumishi wa umma, ambapo ilitoa miaka 10 kwa wanunuzi kumaliza fedha za umiliki wa nyumba hizo, huku iliwapatia miaka 25 ya kuishi kwenye nyumba hizo bila ya kubadilisha matumizi.Muda wa miaka 10 wa kukamilisha malipo ya fedha za umiliki wa nyumba ilishapita, ambapo ni takribani miaka nane sasa tangu muda huo wa ukomo kufika, huku muda wa kuruhusiwa kubadilisha matumizi, umebakia miaka sita.HabariLeo lilifanya ufuatiliaji wa kina, kubainisha idadi ya watu ambao wameshindwa kulipa ndani ya miaka hiyo 10. Kwa mujibu wa Kaimu Mtendaji Mkuu wa TBA, Said Mndeme, ofisi yake imekuwa ikifuatilia malipo hayo na kwa sasa imewaandikia waraka notisi, wenye kuelezea kusudio la kufuta mikataba ya kuwauzia nyumba hizo.Alisema TBA inamtumia dalali wa Mahakama Yono Auction Mart kwa ajili ya kukusanya madeni na kuwaondoa kwa nguvu watumishi kwa muda uliopangwa.Alisema watumishi waliouziwa nyumba hizo, kwa awamu ya kwanza hadi ya tano, kwa kipindi cha marejesho ya mkopo cha miaka 10, ni watumishi 7,539.Awali, gazeti hili lilifuatilia ulipwaji wa nyumba hizo na kubainisha kuwapo kwa watumishi waliobadilisha matumizi ya nyumba hizo kabla hata ya miaka 25 waliyopewa kuisha kwa kuwa miaka hiyo inaisha mwaka 2027.Wapo ambao wameshabadilisha matumizi hayo ya nyumba kujenga nyumba za kisasa za kupangisha apartments, hasa maeneo yaliyokuwa ni maeneo adimu kwa maana ya waliyokuwa wakiishia watumishi wa ngazi za juu serikalini kama vile Oysterbay, Masaki, Upanga na Mikocheni, Dar es Salaam. Wapo ambao wameingia ubia na kujenga maduka makubwa, ofisi na hata baa au kumbi za burudani.Kwa kuwa uuzwaji wa nyumba hizo ulifanyika nchi nzima, hivyo ni wazi kuwa kuna maeneo mengine ya mikoani, ambayo pia matumizi ya nyumba hizo yamebadilishwa kabla ya muda huo.Kwa mujibu wa aliyekuwa Kaimu Meneja wa Sehemu ya Miliki na Huduma za Nyumba wa TBA, Erasmi Tarimo kuwa suala la mabadiliko ya matumizi ni mtambuka, kwa kuwa wamiliki hao wanaweza kupewa kibali cha kubadilisha matumizi na manispaa zilizopo nyumba hizo.Alisema kwa wanaofanya hivyo, TBA haina tena nguvu ya kuwaingilia kwa kuwa wanaweza kuwa wamepewa kibali na manispaa zilizopo nyumba hizo.Lakini, HabariLeo lilibaini kuwapo kwa watu waliobadilisha matumizi ya nyumba hizo, ili hali bado hawajamaliza malipo wa nyumba wanazodaiwa. Ifahamike kuwa waliouziwa nyumba hizo, waliuziwa bila nyongeza ya asilimia yoyote, kwa maana ya fedha ya faida licha ya kuwa nyingi zilikuwa kwenye maeneo muhimu ya kibiashara.Hata hivyo, wapo hao ambao hawajamalizia kuzilipa. Katika mkataba, waliouziwa nyumba hizo hawatakiwi kufanya matengenezo makubwa na kama kuna haja ya kufanya matengenezo makubwa ya nyumba hizo, wanatakiwa kupewa kibali na TBA.  <topic>: KITAIFA 